**Zlatko Crnec**, hrvatski pjesnik, slikar, urednik i novinar je rođen 24. svibnja 1936. u Donjoj Zelini (Bukovec). 
Gimnazijsko školovanje je započeo u Virovitici a završio u Zagrebu. Studirao je u Zagrebu i Varaždinu povijest umjetnosti i informatiku. 

Zlatko Crnec između dva svoja akvarela, 24. 5. 2019.
Otvorenje izložbe Zlatka Crneca "Slike s rubova sna", 24. 5. 2019. POU Sv. Ivan Zelina. Na snimci: Dubravko Sušec, mr. Ernest Fišer, Zlatko Crnec, dr. Božica Pažur, Ante Vranković 
Otvorenje iste izložbe slika - dio postava i atmosfera s otvorenja
Pjesme na štokavskom standardu piše i objavljuje od 1960. u časopisu „Telegram", a kajkavsku poeziju objavljuje od 1968. u časopisu „Kaj", te u zbirkama pjesama zelinskih, zlatarskih i krapinskih recitala suvremenog kajkavskog pjesništva. Čak oko 100 njegovih pjesama uglazbili su najpoznatiji hrvatski skladatelji: Zvonko Špišić, Arsen Dedić, Mario Bogliuni, Krešo Herceg, Julije Njikoš, Adalbert Marković, Viktor Crnek, Vanja Lisak, Toni Glowatzky, Vlado Smiljanić, Siniša Leopold i dr. 

Sa Zvonkom Špišićem suautor je mjuzikla "Kockar".

Pjesme su mu zastupljene u nizu pjesničkih antologija: Antologija novije kajkavske lirike (1975.), Ogenj reči (1986.), Hrvatski Pariz (1986.), Sakupljena baština (1993.), Zrcalo horvacko (1999.), Rieči sa zviranjka (1999.) i dr.

Slikarstvo je učio kod Dinka Vrankovića i kasnije Zlatka Price.

Priredio je više od dvadeset samostalnih izložbi slika (akvarel, gvaš, ulje na platnu) i objavio četiri zbirke pjesama: Vetrec zgorec žmahen griz (1976.), Zagrebačke španciracije (1994.), Nakrivljeni krajolik (2007.) i Agramerski valcertango (2019.).

Crnecovu poeziju obilježava "iznenađujuće asocijativno obilje" i "radikalna deruralizacija kajkavske poetske motivike" (Ernest Fišer), kao i činjenica da Crnec prvi na kajkavskom piše šansone.

O njegovu slikarstvu su pisali Juraj Baldani (1987.), mr. Ernest Fišer (1995. i 2000.), Stanko Špoljarić (1998.), Ante Vranković (1998. i 2019.), Josip Škunca (2003.), dr. Ivo Kalinski (2008.). 
Oni ističu Crnecov "osebujan poetizam i lirsku osjetljivost" (Fišer), kao i činjenicu da je Crnec "ponajprije poeta pejzaža, a tek onda i retoričar boje vlastitog svijeta imaginacije" ukazujući pri tome na svekoliku isprepletenost umjetnikova pjesničkog i slikarskoga izričaja (Vranković). 

Dobitnik je mnogobrojnih nagrada za pjesničko stvaralaštvo, a mnoge njegove pjesme uglazbili su najpoznatiji hrvatski skladatelji (Z. Špišić, A. Dedić i dr.).

O njegovu pjesništvu dr. Božica Pažur 2007. je zapisala: "Čitalačka i kritičarska recepcija recepcija Crnecova individualnoga koncepta pisanja istaknula je njegova reprezentativna mjesta - poput asocijativnog obilja, *vers libre* poetike, radikalne deruralizacije kajkavske poetske motivike, tijardovićevsko-prevertovsku varijantu ritmičnoga strukturiranja, kao i vlastiti pjesnički metajezik, čija su leksička izvorišta zagrebačko-podravsko-prigorska kajkavština (...) U suvremenom okruženju semantičkih modela "smrti metafore" i dokidanja tragova teksta, najnovija zbirka Zlatka Crneca "Nakrivljeni krajolik" - nepotrošenim metaforičkim obiljem prijenosa značenja i rečeničke usloženosti svoga slobodnoga stiha - nudi neusporediv užitak u tekstu postmodernoga ekspresionističkoga pisma."

Bio je član Društva hrvatskih književnika.

Desetak godina radio je kao urednik-novinar "Sesvetskih novina" te je surađivao u niz novina i časopisa. 
Sedamdesetih godina 20. st. je bio jedan od pokretača Recitala suvremenog kajkavskog pjesništva u Zelini, te ravnatelj Pučkog otvorenog učilišta, koje koje je i danas organizator tog recitala.

Literatura
----------

* Zlatko Crnec: Veter zgorec, žmahen griz, Čakovec, 1976.
* Zlatko Crnec, Izložba akvarela, Atelier Vesne Baričević, Sesvete, 17.-30. 9. 1987. katalog izložbe
* Zeleni bregi Zeline 1992. Sv. Ivan Zelina, zbornik kajkavskog recitala, ilustrirao Zlazko Crnec
* Vinko Česi: Žarki zgasil se dan, Sveti Ivan Zelina, 1995. str. 6
* Zlatko Crnec, Izložba slika, Likovna galerija Križevci, Križevci, 28. 9. - 8. 10. 1995. katalog izložbe
* Stanko Špoljarić: Umjetnost u okružju Grada Svetog Ivana Zeline, Muzej Sveti Ivan Zelina, Sv. Ivan Zelina, 1998. str. 4 i 7
* Stanko Špoljarić: Prvi zelinski likovni susreti, Muzej Grada Svetog Ivana Zeline, Sv. Ivan Zelina, 1998. str. 3 i 21
* Ante Vranković: O prirodi, fantaziji, retorici boja, Zelinski list, 2, Sveti Ivan Zelina, prosinac 1998. str. 29
* Zlatko Crnec, Izložba slika, Muzej Sveti Ivan Zelina, 9.-31. 12. 2000. katalog izložbe
* Svaka nova pjesma, nova slika - nova radost (razgovor sa Zlatkom Crnecom), Ljetopis Sv. Ivana Zeline, 1, 2002. str. 26-29
* 23. smotra dječjeg kajkavskog pjesništva, Sv. Ivan Zelina, 2003. zbornik recitala, naslovnica: Zlatko Crnec
* Zlatko Crnec, Izložba slika, Muzej Sveti Ivan Zelina, 12.-23. 12. 2003. katalog izložbe
* Zlatko Crnec, Izložba slika, Muzej Sveti Ivan Zelina, 18.-30. 4. 2008. katalog izložbe
* Ernest Fišer: Korifeji i nastavljači, Varaždin, 2018. str. 199-206
* Intervju sa Zlatkom Crnecom, Prigorje, 47, Sveti Ivan Zelina, 24. svibnja 2019. str. 21-22
* Zlatko Crnec, Slike s rubova sna, Galerija Kraluš, POU Sv. Ivan Zelina, 24. 5. - 13. 6. 2019. katalog izložbe
* Zlatko Crnec: Agramerski valcertango, Varaždin - Varaždinske Toplice - Sveti Ivan Zelina, 2019.
* Sinergija pjesništva i slikarstva Zlatka Crneca, Kaj, 3-4, 2019. str. 145-146
* Emilija Kovač: Odškicavanje svijeta sa strane i s ruba
* Preminuo pjesnik i slikar Zlatko Crnec, Večernjiu list, 29. 10. 2020.
* Zlatko Crnec - Mešter za slikarije i šansone
* Pjesničkom bardu u spomen - Izbor iz poezije Zlatka Crneca, Kaj, 3/4, Zagreb, 2020. 3-15
* Božica Pažur: U povodu odlaska Zlatka Crneca, Kaj, 3/4, Zagreb, 2020. 15-17

Wiki poveznice
--------------

* Zagrebečki cugvubreg (jesenska šansona) / zbirka: Veter zgorec, žmahen griz, 1976.
* Na Kvatriću / zbirka: Zagrebačke španciracije, 1994.
* Misli o progonstvu u bojama jeseni / zbirka: Nakrivljeni krajolik, 2007.
* Ponoćni skitač / zbirka: Agramerski valcertango, 2019.
* Sanjarenje vremena / zbirka: Agramerski valcertango, 2019.

Vanjske poveznice
-----------------

* Ibrica Jusić: Harlekino (riječi: Zlatko Crnec)
* Sat hrvatskog jezika / Zlatko Crnec: Zagrebečke španciracije
* Zlatko Crnec - Neki katalozi izložbi 1987- 2019.
* Izložba Zlatka Crneca u POU Sv. Ivan Zelina, 2019.